[{"text_idx": "#000001", "text": "Dim ond dwy rownd o gemau sy\u2019n weddill yn rhan gynta\u2019r tymor, ond bydd clybiau\u2019r Chwech Uchaf eisoes wedi dechrau troi eu sylw at geisio hawlio lle\u2019n Ewrop, tra bod y Chwech Isaf yn brwydro i aros yn y gynghrair."}, {"text_idx": "#000003", "text": "Bydd Airbus yn awyddus i beidio a chyrraedd yr hollt gyda llai na dim o bwyntiau, ac mae hogiau Jamie Reed mewn perygl o dorri\u2019r record fel y clwb gwaethaf erioed yn hanes y gynghrair."}, {"text_idx": "#000004", "text": "Y tymor diwethaf fe orffennodd Derwyddon Cefn rhan gynta\u2019r tymor gyda dim ond dau o bwyntiau, sef y cyfanswm isaf erioed ar yr hollt."}, {"text_idx": "#000005", "text": "Ond ar o\u0302l derbyn triphwynt o gosb am chwarae chwaraewr anghymwys yn erbyn Caernarfon ym mis Medi mae Airbus yn parhau ar -2 o bwyntiau eleni ar o\u0302l colli 19 o\u2019u 20 ge\u0302m gynghrair ers eu dyrchafiad."}, {"text_idx": "#000006", "text": "Mae Caernarfon yn glwb arall sydd yng nghanol cyfnod cythryblus gyda\u2019r Cofis wedi colli chwe ge\u0302m gynghrair yn olynol gan orfod bodloni ar le yn y Chwech Isaf am y tro cyntaf ers eu dyrchafiad yn 2018."}, {"text_idx": "#000007", "text": "Dyw Caernarfon ond wedi ennill un pwynt o 24 posib yn eu wyth ge\u0302m gynghrair ddiwethaf, sef eu rhediad salaf yn yr uwch gynghrair ers tymor 2006/07."}, {"text_idx": "#000008", "text": "Ond mae\u2019r Caneris wedi ennill eu pedair ge\u0302m flaenorol yn erbyn Airbus, ac felly bydd Huw Griffiths yn gobeithio bod y cyfnod siomedig ar fin dod i ben nos Fawrth."}, {"text_idx": "#000011", "text": "Mae Cei Connah ar rediad anhygoel o 19 ge\u0302m heb golli ym mhob cystadleuaeth (ennill 15, cyfartal 4), sef eu cyfnod hiraf erioed heb golli."}, {"text_idx": "#000012", "text": "Ond mae tair o\u2019r gemau cyfartal rheiny wedi dod yn eu pedair ge\u0302m ddiwethaf, sy\u2019n golygu bod Y Seintiau Newydd wedi mynd 11 pwynt yn glir ar y copa, a\u2019r Bala wedi cau\u2019r bwlch o\u2019r cyfeiriad arall."}, {"text_idx": "#000013", "text": "Mae gan Y Bala record ryfeddol gartref y tymor yma gyda 10 buddugoliaeth a naw llechen la\u0302n yn eu 12 ge\u0302m ddiwethaf ar Faes Tegid ym mhob cystadleuaeth."}, {"text_idx": "#000014", "text": "Ond bydd hi\u2019n dipyn o her yn erbyn Cei Connah gan fod y Nomadiaid wedi ennill eu tair ge\u0302m flaenorol yn erbyn Y Bala, yn cynnwys eu buddugoliaeth o 1-0 ym mis Awst diolch i go\u0302l ragorol Ryan Stratulis."}, {"text_idx": "#000015", "text": "Bydd y clybiau\u2019n cyfarfod eto cyn diwedd y mis gan gystadlu am dlws cynta\u2019r tymor yn rownd derfynol Cwpan Nathaniel MG ar 28 Ionawr."}, {"text_idx": "#000017", "text": "Gyda dim ond triphwynt yn gwahanu\u2019r pedwar clwb rhwng yr 8fed a\u2019r 11eg safle, mae\u2019r Fflint yn sicr ymysg y clybiau sy\u2019n brwydro i osgoi\u2019r cwymp eleni."}, {"text_idx": "#000018", "text": "Ond mae\u2019r Sidanwyr ar rediad o bedair ge\u0302m gartref heb golli yn dilyn canlyniadau cadarnhaol yn erbyn Met Caerdydd (1-1), Caernarfon (2-1), Cei Connah (0-0) ac Aberystwyth (1-1)."}, {"text_idx": "#000019", "text": "Dyw\u2019r Seintiau Newydd yn dal heb golli ge\u0302m gynghrair y tymor yma, ac mae\u2019r pencampwyr presennol bellach ar rediad o 26 ge\u0302m gynghrair heb golli (ennill 22, cyfartal 4)."}, {"text_idx": "#000020", "text": "Mae cewri Croesoswallt wedi ennill y bencampwriaeth mwy nac unrhyw di\u0302m arall (14), ond tybed a\u2019i dyma fydd y tro cyntaf i\u2019r clwb fynd drwy dymor cyfan heb golli."}, {"text_idx": "#000021", "text": "Mae gan Y Fflint record wael yn erbyn Y Seintiau Newydd ers eu dyrchafiad (cyfartal 1, colli 6) gan ddioddef colledion trwm o 6-2 a 7-0 yn eu dwy ge\u0302m ddiwethaf yn erbyn y pencampwyr."}, {"text_idx": "#000023", "text": "Wedi pum colled yn olynol, roedd yna ochenaid fach o ryddhad i Aberystwyth nos Wener wrth iddyn nhw sicrhau pwynt oddi cartref yn Y Fflint (1-1)."}, {"text_idx": "#000025", "text": "Bydd Pen-y-bont yn llawn hyder yn dilyn eu buddugoliaeth o 5-1 yn erbyn Caernarfon brynhawn Sadwrn, ac ar o\u0302l sicrhau eu lle yn y Chwech Uchaf am y trydydd tymor yn olynol bydd ti\u0302m Rhys Griffiths yn anelu i orffen yn y tri safle uchaf eleni."}, {"text_idx": "#000026", "text": "Mae gorffen yn y 3ydd safle wedi bod yn ddigon i selio lle\u2019n Ewrop ym mhob un o\u2019r wyth tymor diwethaf, a gan mae dim ond pedwar pwynt sy\u2019n gwahanu\u2019r Bala (3ydd) a\u2019r Drenewydd (6ed) mae\u2019n mynd i fod yn gystadleuaeth gyffrous yn y Chwech Uchaf y tymor hwn."}, {"text_idx": "#000027", "text": "Byddai buddugoliaeth i Aberystwyth yn eu codi allan o\u2019r ddau safle isaf, ond mae Pen-y-bont wedi ennill eu tair ge\u0302m flaenorol yn erbyn y clwb o Geredigion."}, {"text_idx": "#000028", "text": "Bydd uchafbwyntiau\u2019r gemau ar gael ar wefannau cymdeithasol Sgorio"}]